पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर. इंसान बीमार पड़ जाए तो उसका इलाज है और अगर खेत बीमार हो जाएं तो उसका क्या हल है। इसी सवाल के जवाब को अमली रूप दे रहे हैं गांव महिलांवाला के किसान जगतार सिंह। कीटनाशकों और रासायनिक खादों के इस्तेमाल से मृत हो चुकी खेती योग्य जमीन को वह पांच सालों से कुदरती 'टॉनिकÓ पिला रहे हैं। इसे जिंदा करके इस पर आर्गेनिक बागवानी करके उन्होंने मिसाल पेश की है।
जगतार सिंह गांव के बाहर करीब साढ़े तीन एकड़ जमीन पर बागवानी करते हैं। उनके बगीचे में बब्बूगोशा, नाशपती, आड़ू के अलावा आलू बुखारा भी है। वह खुद को पंजाब में आलू बुखारा तैयार करने वाला पहला किसान मानते हैं। इसमें वह सब्जियों की खेती और मधुमक्खी पालन भी करते हैं। खेती विरासत मिशन के जिला कोआर्डिनेटर जगतार सिंह के इस बगीचे में अगर पेड़ों पर तितलियां, कोयल, मैना, नीलकंठ जैसे विलुप्त जीव दिखते हैं तो मिट्टी में केंचुए और अन्य मित्र कीड़े भी आबाद हैं।
खुद से ली नसीहत
पहले वह इसी जमीन पर सब्जी की खेती किया करते थे। कमाई के चक्कर में वह आम किसानों की तरह भरपूर कीटनाशक और रासायनिक खाद इस्तेमाल करते थे। एक दिन चने की फसल पर दवा का छिड़काव करते वक्त उसके असर से बेहोश हो गए। इस घटना ने उन्हें झकझोर कर रख दिया। फिर सब्जी की खेती बंद करके उन्होंने आर्गेनिक बागवानी शुरू की।
ये है कुदरती टॉनिक
जगतार सिंह ने बताया कि जमीन को दोबारा बेहतर बनाने के लिए उन्होंने बगीचे में ही तीन बड़ी चौकोर होदियां तैयार करवाईं। इनमें गोबर, गुड़, दाल का पाउडर, चूना, नमक और सरसों का तेल डाल कर घोल तैयार किया। फिर इसमें पानी भर दिया। तीन-चार दिन बाद इस घोल को ट्यूबवेल से सप्लाई होने वाले पानी में पाइप के जरिए छोड़ा। बार-बार सप्लाई से एक समय ऐसा भी आया कि मिट्टी जहरमुक्त होने के साथ उपजाऊ हो गई। इस घोल को उन्होंने गुड़ जल अमृत और जीव अमृत का नाम दिया है। आज उनकी इस जमीन में हर वह सूक्ष्म जीव, कीड़ा-मकोड़ा और पतंगा मिल जाएगा जो कुदरत का अहम हिस्सा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva kas_Deva hin_Deva zho_Hant eng_Latn